《桂花上侯使君》
宋代·袁燮

秋雨洗残暑，秋空渺寥廓。
秋清入花骨，风致殊洒落。
何人剪瑠璃，被以宝璎络。
英英妙点缀，细细疑纷错。
谁知一粟中，十里香喷礴。
自便金气爽，不赴东皇约。
黄裳得中正，无心羡丹镬。
我欲纵幽赏，村醪不堪酌。
攀折不辞劳，相对空索寞。
负流贤使君，襟怀富丘壑。
敬为使君寿，芳菲两相若。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。